*****

ΚΑΝΟΝΙΣΜΟΣ (ΕΟΚ) αριθ. 279/87 ΤΗΣ ΕΠΙΤΡΟΠΗΣ

της 29ης Ιανουαρίου 1987

που τροποποιεί τον κανονισμό (ΕΟΚ) αριθ. 1183/86 που θεσπίζει τις λεπτομέρειες του καθεστώτος ελέγχου των τιμών και των ποσοτήτων που διατίθενται στην κατανάλωση στην Ισπανία ορισμένων προϊόντων του τομέα των λιπαρών ουσιών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 475/86 του Συμβουλίου της 25ης Φεβρουαρίου 1986 για τη θέσπιση των γενικών κανόνων του καθεστώτος ελέγχου των τιμών και των ποσοτήτων που διατίθενται στην κατανάλωση στην Ισπανία, όσον αφορά ορισμένα προϊόντα του τομέα των λιπαρών ουσιών (1), και ιδίως το άρθρο 16,

Εκτιμώντας:

ότι το άρθρο 3 παράγραφος 2 του κανονισμού (ΕΟΚ) αριθ. 1183/86 της Επιτροπής (2),όπως τροποποιήθηκε τελευταία από τον κανονισμό (ΕΟΚ) αριθ. 3892/86 (3), προβλέπει ότι το ετήσιο όριο των εισαγωγών που πρέπει να επιτραπούν κατανέμεται ανά τρίμηνο· ότι πρέπει να αυξηθεί αυτή η περίοδος των τριών μηνών για να επιτραπεί η ελαστικότερη διαχείριση της αγοράς· ότι, κατά συνέπεια, πρέπει επίσης να τροποποιηθεί η διατύπωση του άρθρου 5 παράγραφος 1, 2 και 3 και του άρθρου 15 παράγραφος 3 του εν λόγω κανονισμού, όπου χρησιμοποιείται επίσης το τρίμηνο ως περίοδος αναφοράς·

ότι το άρθρο 5 παράγραφος 1 του κανονισμού (ΕΟΚ) αριθ. 1183/86 προβλέπει ότι ο αρμόδιος οργανισμός εκδίδει τα πιστοποιητικά εισαγωγής συναρτήσει των αιτήσεων που έχει λάβει μέχρι την εικοστή πέμπτη ημέρα του προηγούμενου μήνα· ότι θα πρέπει, για τον μήνα Ιανουάριο 1987, να παραταθεί η ημερομηνία λήξης της προθεσμίας υποβολής των πιστοποιητικών, για να επιτραπεί στους εμπορευομένους να λάβουν υπόψη τις τροποποιήσεις που προβλέπονται στον παρόντα κανονισμό και να μπορέσουν να υποβάλουν τις αντίστοιχες αιτήσεις·

ότι το άρθρο 5 παράγραφος 4 του κανονισμού (ΕΟΚ) αριθ. 1183/86 προβλέπει ότι η διάρκεια ισχύος των πιστοποιητικών εισαγωγής καθορίζεται σε τέσσερις μήνες· ότι θα πρέπει να παραταθεί κατά ένα μήνα αυτή η περίοδος ισχύος για να ληφθεί υπόψη η ελάττωση της περιοδικότητας της εκδόσεως των πιστοποιητικών, συμβάλοντας με τον τρόπο αυτό στη βελτίωση της ελαστικότητας της διαχειρίσεως της αγοράς·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1183/86 τροποποιείται ως εξής:

1. Στο άρθρο 3 παράγραφος 2, στο άρθρο 5 παράγραφοι 1, 2 και 3 και στο άρθρο 15 παράγραφος 3, ο όρος «τρίμηνος» αντικαθίσταται από τον όρο «εξάμηνο».

2. Στο άρθρο 5 παράγραφος 1, προστίθεται το ακόλουθο εδάφιο:

«Ωστόσο, όσον αφορά το πρώτο τρίμηνο του 1987, η ημερομηνία λήξεως της προθεσμίας για την παραλαβή των πιστοποιητικών εισαγωγής καθορίζεται στις 6 Φεβρουαρίου 1987.»

3. Στο άρθρο 5 παράγραφος 4, ο αριθμός «τέσσερα» αντικαθίσταται από τον αριθμό «πέντε».

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Ιανουαρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 53 της 1. 3. 1986, σ. 47.

(2) ΕΕ αριθ. L 107 της 24. 4. 1986, σ. 17.

(3) ΕΕ αριθ. L 361 της 20. 12. 1986, σ. 28.